**JELGAVAS PILSĒTAS PAŠVALDĪBAS 2016.GADA 18.FEBRUĀRA SAISTOŠO NOTEIKUMU NR.16-9 „GROZĪJUMI JELGAVAS PILSĒTAS PAŠVALDĪBAS 2015.GADA 12.NOVEMBRA SAISTOŠAJOS NOTEIKUMOS NR.15-19 „SOCIĀLĀS PALĪDZĪBAS PABALSTU UN SOCIĀLO GARANTIJU PIEŠĶIRŠANAS NOTEIKUMI” PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1.Īss projekta satura izklāsts | Saistošie noteikumi tiek izdoti, lai ieviestu jaunu vienreizējā pabalsta ārkārtas situācijā veidu - pabalstu natūrā: nestandarta malkas piegāde 3 m3 apjomā. Pabalsts tiek piešķirts personai, kura ir nonākusi ārkārtas situācijā, un kurai nav nodrošināta viena no pamatvajadzībām – mājokļa uzturēšanai nepieciešamā apkure. |
| 2.Projekta nepieciešamības pamatojums | Saistošie noteikumi nepieciešami, lai ieviestu jaunu pabalstu natūrā: nestandarta malkas piegāde 3 m3 apjomā personai, kura ir nonākusi ārkārtas situācijā un tai konstatēta mājokļa apkures uzturēšanas nenodrošinātība. Izvērtējot sociālo situāciju, personai var tikt piegādāta nestandarta malka 3 m3 apjomā. Nestandarta malka noteikumu izpratnē ir zemas kvalitātes malka, kas nav atzarota, sagarumota un kurai ir zems siltuma atdeves koeficients (zari, bojāto koku kluči, koksnes atlikumi u. c.), kas tiek iegūta, veicot bīstamo un nevēlamo koku izzāģēšanu Jelgavas pilsētas administratīvajā teritorijā.  Nestandarta malku pabalsta pieprasītajam bez maksas sagatavo un piegādā pakalpojuma sniedzējs ar kuru Jelgavas pilsētas pašvaldības iestāde „Pilsētsaimniecība” noslēgusi līgumu par koku izzāģēšanu. |
| 3.Informācija par plānoto projekta ietekmi uz pašvaldības budžetu | Saistošo noteikumu realizēšanai tiek plānoti naudas līdzekļi Jelgavas pilsētas pašvaldības iestādes „Pilsētsaimniecība” 2016.gada budžetā. Prognozēts, ka vidēji 66 personām pabalstam natūrā nestandarta malkas piegāde 3 m3 nepieciešams 1916,64 *euro* (66 personas x 29,04 *euro* par 3 m3 ar piegādi). Pabalsts tiek nodrošināts, ja nestandarta malka ir pieejama. |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Neietekmē. |
| 5.Informācija par plānoto projekta ietekmi uz administratīvajām procedūrām | Saistošo noteikumu izpildi nodrošinās Jelgavas pilsētas pašvaldības iestāde „Jelgavas sociālo lietu pārvalde” sadarbībā ar Jelgavas pilsētas pašvaldības iestādi „Pilsētsaimniecība” un pakalpojuma sniedzēju. |
| 6.Informācija par konsultācijām ar privātpersonām | Saistošo noteikumu projekts apspriests Jelgavas pilsētas domes Sociālo lietu konsultatīvajā komisijā. |

Jelgavas pilsētas domes priekšsēdētājs A.Rāviņš